*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Αυγούστου 1983

για την αποδοχή των υποχρεώσεων που έχουν αναληφθεί στο πλαίσιο της διαδικασίας αντιντάνπινγκ σχετικά με τις εισαγωγές οχημάτων για κατασκήνωση τύπου Caravan και μερών αυτών, καταγωγής Γιουγκοσλαβίας, και για την περάτωση της διαδικασίας αυτής

(83/428/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,

μετά από διαβούλευση στο πλαίσιο της συμβουλευτικής επιτροπής όπως προβλέπεται στον εν λόγω κανονισμό,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Τον Νοέμβριο 1982, η Επιτροπή έλαβε καταγγελία που υποβλήθηκε από την European Caravan Federation για λογαριασμό παραγωγών οχημάτων για κατασκήνωση τύπου Caravan, των οποίων η συλλογική παραγωγή αποτελεί ουσιαστικά όλη την κοινοτική παραγωγή του προϊόντος αυτού. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυπτε, τα οποία θεωρήθηκαν επαρκή για να δικαιολογήσουν την κίνηση διαδικασίας. Η Επιτροπή, συνεπώς, ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ σχετικά με τις εισαγωγές στην Κοινότητα οχημάτων για κατασκήνωση τύπου Caravan και μερών αυτών, που υπάγονται στις διακρίσεις ex 87.14 Β ΙΙ και ex 87.14 Δ του Κοινού Δασμολογίου και αντιστοιχούν στους κώδικες NIMEXE 87.14-33 και 87.14-70, καταγωγής Γιουγκοσλαβίας, και άρχισε έρευνα.

(2) Η Επιτροπή ενημέρωσε επίσημα τον εξαγωγέα και τους ενδιαφερόμενους εισαγωγείς, τους εκπροσώπους της χώρας εξαγωγής και τους καταγγέλλοντες και έδωσε την ευκαιρία στα άμεσα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν ακρόαση.

(3) Ο γνωστός γιουγκοσλάβος παραγωγός και εξαγωγέας Industrija Motornih Vozil (IMV), Novo Mesto, του οποίου οι θυγατρικές εταιρείες στην Κοινότητα εισάγουν το σχετικό προϊόν, γνωστοποίησε γραπτώς τις απόψεις του και ζήτησε και έλαβε την ευκαιρία να ακουστεί προφορικά.

(4) Η IMV ζήτησε να πραγματοποιηθεί συνάντηση με τον καταγγέλλοντα με σκοπό την ανάπτυξη των αντιτιθέμενων απόψεών τους. Η Επιτροπή ήταν διατεθειμένη να δώσει ευνοϊκή συνέχεια στο αίτημα αυτό, αλλά η European Caravan Federation αρνήθηκε να παρευρεθεί στη συνάντηση και δεν ήταν, ως εκ τούτου, δυνατό να γίνει η συνάντηση αυτή.

(5) Οι αγοραστές οχημάτων για κατασκήνωση τύπου Caravan της Κοινότητας δεν υπέβαλαν παρατηρήσεις.

(6) Η Επιτροπή συγκέντρωσε και εξακρίβωσε όλες τις πληροφορίες που έκρινε αναγκαίες με σκοπό τον προκαταρκτικό καθορισμό του ντάμπινγκ και πραγματοποίησε έλεγχο στις εγκαταστάσεις των κατωτέρω εταιρειών:

Παραγωγοί ΕΟΚ

- Caravanes Georges et Jacques SA, Craponne, Γαλλία,

- SIR Caravelair SA, Tournon, Γαλλία,

- Gruau Caravanes SA, Tournon, Γαλλία,

- Caravanes Sterckeman SA, Seclin, Γαλλία,

- Chateau Caravan NV, Hamont, Βέλγιο,

- Kip Caravanes BV, Hoogeveen, Κάτω Χώρες,

- Eriba-Hymer GmbH, Bad Waldsee, Ομοσπονδιακή Δημοκρατία της Γερμανίας,

- ABI Caravans Ltd, Beverley, Ηνωμένο Βασίλειο,

- Cosalt Caravans Ltd, Grimsby, Ηνωμένο Βασίλειο,

- Roller SpA, Calenzano, Ιταλία·

Παραγωγός/εξαγωγέας εκτός ΕΟΚ

Industrija Motornih Vozil (IMV), Novo Mesto, Γιουγκοσλαβία·

Εισαγωγείς ΕΟΚ

- IMV Adria-Caravan Belgium NV, Deinze, Βέλγιο,

- IMV Adria Wohnwagen Vertriebs GmbH, Muenich, Ομοσπονδιακή Δημοκρατία της Γερμανίας,

- IMV Adria Caravan France, Paris, Γαλλία,

- IMV Adria Caravan Nederland BV, Kesteren, Κάτω Χώρες.

(7) Η Επιτροπή ζήτησε και έλαβε λεπτομερείς γραπτές παρατηρήσεις από τους καταγγέλλοντες κοινοτικούς παραγωγούς, τον εξαγωγέα και τους εισαγωγείς και επαλήθευσε τις πληροφορίες στο βαθμό που θεωρούσε αναγκαίο.

(8) Η έρευνα ως προς την ύπαρξη ντάμπινγκ κάλυψε την περίοδο μεταξύ 1ης Ιανουαρίου και 31 Δεκεμβρίου 1982.

Οχήματα για κατασκήνωση τύπου Caravan

Β. ΚΑΝΟΝΙΚΗ ΑΞΙΑ

(9) Η κανονική αξία για τα οχήματα για κατασκήνωση τύπου Caravan καθορίστηκε προσωρινά με βάση τις τιμές στην εσωτερική αγορά του παραγωγού που εξήγαγε προς την ΕΟΚ και που προσκόμισε επαρκή αποδεικτικά στοιχεία. Οι τιμές αυτές θεωρήθηκαν ως αντιπροσωπευτικές της εσωτερικής αγοράς της χώρας αυτής.

Γ. ΤΙΜΗ ΕΞΑΓΩΓΗΣ

(10) Δεδομένου ότι οι εξαγωγές έγιναν προς θυγατρικές εταιρείες στην Κοινότητα, οι τιμές εξαγωγής καθορίστηκαν με βάση τις τιμές με τις οποίες το εισαγόμενο προϊόν πωλήθηκε κατ' αρχήν σε ανεξάρτητο αγοραστή, κατάλληλα προσαρμοσμένες, για να ληφθεί υπόψη το κόστος που προέκυψε μεταξύ της εισαγωγής και της μεταπώλησης, συμπεριλαμβανομένων και των δασμών και περιθωρίου κέρδους 5 % που θεωρήθηκε λογικό, δεδομένων των περιθωρίων κέρδους των ανεξάρτητων εισαγωγέων στις αγορές της Ευρωπαϊκής Κοινότητας οχημάτων για κατασκήνωση τύπου Caravan κοινοτικής παραγωγής.

Δ. ΣΥΓΚΡΙΣΗ

(11) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όπου ήταν αναγκαίο, τις διαφορές που επηρεάζουν τη συγκρισιμότητα των τιμών. Οι διαφορές αυτές κάλυπταν κυρίως τους εξοπλισμούς των οχημάτων τύπου Caravan για την εγχώρια αγορά και τις αγορές εξαγωγής, το κόστος των τμημάτων οχημάτων για κατασκήνωση τύπου Caravan δύο εγχώριων γιουγκοσλαβικών δικτύων πώλησης σε σχέση με τα δίκτυα πώλησης του γιουγκοσλάβου εισαγωγέα στις διαφορετικές κοινοτικές αγορές, το ποσό του γιουγκοσλαβικού δασμού επί των μερών των εξαγόμενων οχημάτων για κατασκήνωση τύπου Caravan και τις διαφορετικές παραδόσεις, τους όρους πληρωμής και άλλους συμβατικούς όρους· στους τομείς αυτούς οι ισχυρισμοί ήταν δυνατόν να αποδειχτούν ικανοποιητικοί. Όλες οι συγκρίσεις έγιναν στο στάδιο «εκ του εργοστασίου».

Ε. ΠΕΡΙΘΩΡΙΑ

(12) Η ανωτέρω προκαταρκτική εξέταση των γεγονότων δείχνει την ύπαρξη πρακτικής ντάμπινγκ όσον αφορά την Industrija Motornih Vozil (IMV), Novo Mesto, δεδομένου ότι το περιθώριο ντάμπινγκ είναι ίσο προς το ποσό με το οποίο η κανονική αξία, όπως έχει καθοριστεί, υπερβαίνει την τιμή εξαγωγής στην Κοινότητα. Αυτά τα περιθώρια ποικίλλουν ανάλογα με το ενδιαφερόμενο Κράτος μέλος που εισάγει, το δε μέσο σταθμισμένο περιθώριο υπερβαίνει, σε κάθε περίπτωση, το 30 %.

Μέρη οχημάτων για κατασκήνωση τύπου Caravan

ΣΤ. ΚΑΝΟΝΙΚΗ ΑΞΙΑ

(13) Κατά τον καθορισμό της κανονικής αξίας για μέρη οχημάτων για κατασκήνωση τύπου Caravan που εξάγονται αποκλειστικά σε μονάδα συναρμολόγησης στο Βέλγιο η οποία ανήκει εξ ολοκλήρου στο γιουγκοσλάβο εξαγωγέα, η Επιτροπή έλαβε υπόψη το γεγονός ότι δεν γίνονται πωλήσεις ομοειδούς προϊόντος στην εγχώρια γιουγκοσλαβική αγορά. Δεδομένου ότι δεν έχουν γίνει εξαγωγές σε άλλες αγορές, η Επιτροπή προσπάθησε να καθορίσει την κανονική αξία με βάση την κατασκευασμένη αξία των μερών αυτών. Ωστόσο, λόγω του πλήθους των βιομηχανικών δραστηριοτήτων του εξαγωγέα και της ειδικής διάρθρωσης των διαφόρων μονάδων παραγωγής τους, κρίθηκε αντικειμενικά αδύνατο για τον εξαγωγέα να υποβάλει ικανοποιητικά αποδεικτικά στοιχεία όσον αφορά το συνολικό κόστος όλων των υλικών και της κατασκευής, στο οποίο συμπεριλαμβάνονται τα γενικά έξοδα που συνεπάγεται η παραγωγή των μερών αυτών των οχημάτων για κατασκήνωση τύπου Caravan.

Ζ. ΠΕΡΙΘΩΡΙΟ

(14) Έγινε γνωστό στην Επιτροπή ότι η τιμολόγηση των μερών των οχημάτων τύπου Caravan ακολούθησε ουσιαστικά τον ίδιο τρόπο προσδιορισμού του κόστους και εμπορίας όπως και για τα ολοκληρωμένα οχήματα για κατασκήνωση. Είναι επομένως, σε αυτό το στάδιο διαδικασίας, λογικό να καθοριστεί το ίδιο περιθώριο ντάμπινγκ για τα μέρη οχημάτων για κατασκήνωση με το περιθώριο που καθορίστηκε για ολοκληρωμένα οχήματα για κατασκήνωση που εξάγονται στο Βέλγιο, προσαρμοσμένο έτσι ώστε να λαμβάνονται υπόψη οι διαφορές του κόστους μεταφοράς και των καταβολών του δασμού. Το περιθώριο που καθορίστηκε προσωρινά με τον τρόπο αυτό υπερβαίνει το 30 %.

Η. ΖΗΜΙΑ

(15) Όσον αφορά τη ζημία που προκλήθηκε από τις εισαγωγές που αποτελούν αντικείμενο ντάμπινγκ, τα αποδεικτικά στοιχεία που διαθέτει η Επιτροπή δείχνουν ότι, για τα έτοιμα οχήματα για κατασκήνωση τύπου Caravan μόνο, οι εισαγωγές στην Κοινότητα από τη Γιουγκοσλαβία αυξήθηκαν από 9 997 μονάδες το 1979 σε 12 041 μονάδες το 1981 και σημείωσαν πτώση σε 9 572 μονάδες το 1982, πράγμα που αντιστοιχεί σε μερίδιο της αγοράς 4,9 % το 1979, 6,7 % το 1981 και 6,0 % το 1982. Πρέπει, ωστόσο, να λαμβάνεται υπόψη ότι ο γιουγκοσλάβος εξαγωγέας παράγει οχήματα τύπου Caravan στην Κοινότητα χρησιμοποιώντας σημαντικά ουσιαστική ποσότητα μερών που αποτελούν αντικείμενο ντάμπινγκ και που εισάγονται από τη Γιουγκοσλαβία. Αν ο αριθμός αυτών των οχημάτων ληφθεί υπόψη μαζί με τις εισαγωγές έτοιμων οχημάτων, το μερίδιο της αγοράς ανέρχεται σε 9,2 % το 1979, 12,4 % το 1981 και 10,7 % το 1982.

(16) Οι τιμές μεταπώλησης των εισαγόμενων έτοιμων οχημάτων ανάγκασαν τους κοινοτικούς παραγωγούς να μειώσουν τις τιμές τους κατά την περίοδο έρευνας κατά 43 %, ανάλογα με τον τύπο και την αγορά και αφού ληφθούν υπόψη οι διαφορές των τεχνικών προδιαγραφών και των όρων πώλησης. Οι τιμές μεταπώλησης αυτών των εισαγωγών ήταν χαμηλότερες από τις τιμές που απαιτούνται για να καλυφθεί το κόστος των κοινοτικών παραγωγών και να τους αποφέρει λογικό κέρδος. Κατά την περίοδο αναφοράς, οι τιμές πώλησης των οχημάτων τύπου Caravan των κοινοτικών παραγωγών, όπου συμπεριλαμβάνονται τα μέρη που αποτελούν αντικείμενο ντάμπιγνκ και εισάγονται από τη Γιουγκοσλαβία, μείωσαν τις τιμές των κοινοτικών παραγωγών στον ίδιο βαθμό. Ωστόσο, οι εξελίξεις μέσα στο πλαίσιο της εταιρείας Industrija Motornih Vozil (IMV) στο τέλος της περιόδου αναφοράς κατέληξαν σε ουσιαστική μείωση του επιπέδου τιμών που περιορίστηκε τότε στις δύο κοινοτικές αγορές σε 12 %.

(17) Η κοινοτική βιομηχανία για την οποία πρέπει να υπολογιστεί η επίπτωση των εισαγωγών που αποτελούν αντικείμενο ντάμπινγκ είναι ολόκληρη η κοινοτική βιομηχανία κατασκευής οχημάτων για κατασκήνωση τύπου Caravan, εκτός από τη θυγατρική εταιρεία του εξαγωγέα στο Βέλγιο.

(18) Τα κυριότερα χαρακτηριστικά της επίπτωσης των εισαγωγών που αποτελούν αντικείμενο ντάμπινγκ στην κοινοτική βιομηχανία αποτέλεσαν η απώλεια μεριδίου της αγοράς με αποτέλεσμα τη μείωση της παραγωγής και, κυρίως, η μείωση των τιμών, οι οικονομικές ζημίες και η μείωση των θέσεων απασχόλησης.

(19) Το μερίδιο της αγοράς που κατέχει η κοινοτική βιομηχανία μειώθηκε από 89,6 % το 1979 σε 85,4 % το 1981, για να αυξηθεί σε 86,7 % το 1982. Προκειμένου να αντιμετωπίσουν τον ανταγωνισμό των γιουγκοσλαβικών εισαγωγών που αποτελούν αντικείμενο ντάμπινγκ, ιδιαίτερα όσον αφορά τις σειρές κατώτερων μοντέλων, και για να διατηρήσουν το μερίδιο της αγοράς τους, πολλοί κοινοτικοί παραγωγοί έχουν προβεί στις αναγκαίες αυξήσεις τιμών που θα επέτρεπαν σε αυτούς να καλύψουν το κόστος τους και θα τους απέφεραν λογικό κέρδος. Άλλοι κοινοτικοί παραγωγοί έχουν σταματήσει την κατασκευή έτοιμων οχημάτων τύπου Caravan κατώτερων μοντέλων, λόγω της ανικανότητάς τους να ανταγωνιστούν με τα χαμηλά επίπεδα τιμών των γιουγκοσλαβικών εισαγωγών που αποτελούν αντικείμενο ντάμπινγκ. Οι πωλήσεις στην κοινοτική αγορά μειώθηκαν από 203 000 μονάδες περίπου το 1979 σε 160 000 μονάδες το 1982, και η παραγωγή μειώθηκε ανάλογα, δεδομένου ότι τα αποθέματα παρέμειναν ως επί το πλείστον σταθερά. Οι θέσεις απασχόλησης, σύμφωνα με τον έλεγχο που πραγματοποίησε η Επιτροπή, σημείωσαν πτώση κατά 25 % περίπου από το 1979 έως το 1981. Εντούτοις, ο αριθμός αυτός δεν λαμβάνει υπόψη τις απώλειες θέσεων απασχόλησης που σημειώθηκαν όπου, όπως συνέβη σε όλα τα Κράτη μέλη, οι σημαντικότεροι παραγωγοί προέβησαν σε εκκαθάριση των αποθεμάτων τους.

(20) Η Επιτροπή εξέτασε την περίπτωση να έχει προκληθεί η ζημία από άλλους παράγοντες, όπως ο όγκος και οι τιμές εισαγωγών που δεν αποτελούν αντικείμενο ντάμπινγκ ή από μεταβολές στη ζήτηση. Καθορίστηκε ότι οι συνολικές εισαγωγές από όλες τις άλλες χώρες κατείχαν πάντοτε μερίδιο της αγοράς αρκετά χαμηλότερο από 3 %. Επιπλέον, η κατανάλωση στην Κοινότητα σημείωσε πτώση κατά 12 % περίπου από το 1979 έως το 1981 και κατά 21 % από το 1979 έως το 1982. Καθορίστηκε, ωστόσο, ότι η μείωση αυτή επηρέασε την κοινοτική παραγωγή περισσότερο από τις εισαγωγές που αποτελούν αντικείμενο ντάμπινγκ. Πράγματι, οι εισαγωγές αυτές αυξήθηκαν κατά 20 % από το 1979 έως το 1981 και σημείωσαν πτώση κατά 8 % περίπου από το 1979 έως το 1982. (21) Όλοι οι παράγοντες αυτοί οδήγησαν την Επιτροπή να καθορίσει ότι τα αποτελέσματα των εισαγωγών οχημάτων τύπου Caravan που αποτελούν αντικείμενο ντάμπινγκ και των μερών αυτών, καταγωγής Γιουγκοσλαβίας, αν ληφθούν υπόψη ξεχωριστά, πρέπει να θεωρείται ότι προκαλούν υλική ζημία στη σχετική κοινοτική βιομηχανία.

Θ. ΣΥΜΦΕΡΟΝ ΤΗΣ ΚΟΙΝΟΤΗΤΑΣ

(22) Αφού έλαβε υπόψη το συμφέρον της Κοινότητας, καθώς και τον προσωρινό καθορισμό της ύπαρξης πρακτικής ντάμπινγκ και της ζημίας, η Επιτροπή κατέληξε στο συμπέρασμα ότι πρέπει να ληφθούν μέτρα.

Ι. ΑΝΑΛΗΨΕΙΣ ΥΠΟΧΡΕΩΣΕΩΝ

(23) Ο ενδιαφερόμενος εξαγωγέας ενημερώθηκε σχετικά με τα βασικά πορίσματα της προκαταρκτικής έρευνας και διατύπωσε τις σχετικές απόψεις του. Ο εξαγωγέας Industrija Motornih Vozil (IMV) Novo Mesto, ανέλαβε στη συνέχεια υποχρεώσεις σχετικά με τις εξαγωγές του οχημάτων για κατασκήνωση τύπου Caravan και μερών αυτών προς την Κοινότητα.

(24) Το αποτέλεσμα αυτών των αναλήψεων υποχρεώσεων είναι η αύξηση των τιμών μεταπώλησης στην Κοινότητα σε επίπεδα τα οποία η Επιτροπή θεωρεί αναγκαία για να εξαλειφθεί η ζημία, αφού έλαβε υπόψη, αφενός, τις αναγκαίες τιμές πώλησης για να υπάρξει κατάλληλο κέρδος για τους κοινοτικούς παραγωγούς και, αφετέρου, τις τιμές αγοράς των κοινοτικών εισαγωγέων και το κόστος τους και τα περιθώρια κέρδους. Οι αυξήσεις αυτές σε καμία περίπτωση δεν υπερβαίνουν τα περιθώρια ντάμπινγκ που καθορίστηκαν κατά την έρευνα.

(25) Κάτω από τις συνθήκες αυτές, οι υποχρεώσεις που έχουν αναληφθεί θεωρούνται αποδεκτές και η διαδικασία είναι, ως εκ τούτου, δυνατόν να περατωθεί χωρίς να επιβληθεί δασμός αντιντάμπινγκ.

(26) Η συμβουλευτική επιτροπή δεν διατύπωσε αντιρρήσεις ως προς τη λύση αυτή,

ΑΠΟΦΑΣΙΖΕΙ:

Άρθρο 1

Η Επιτροπή αποδέχεται τις υποχρεώσεις που αναλαμβάνει η Industrija Motornih Vozil (IMV) Novo Mesto, Γιουγκοσλαβία, στο πλαίσιο της διαδικασίας αντιντάμπινγκ σχετικά με τις εισαγωγές οχημάτων για κατασκήνωση τύπου Caravan και μερών αυτών, που υπάγονται στις διακρίσεις ex 87.14 Β ΙΙ και ex 87.14 Δ του Κοινού Δασμολογίου και αντιστοιχούν στους κώδικες NIMEXE 87.14-33 και ex 87.14-70.

Άρθρο 2

Περατώνεται η διαδικασία αντιντάμπινγκ σχετικά με τις εισαγωγές οχημάτων για κατασκήνωση τύπου Caravan και μερών αυτών, καταγωγής Γιουγκοσλαβίας.

Βρυξέλλες, 26 Αυγούστου 1983.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. C 89 της 31. 3. 1983, σ. 3.